## Uredba o osnivanju Zavoda za vinogradarstvo i vinarstvo

### NN 22/1996 (20.3.1996.), Uredba o osnivanju Zavoda za vinogradarstvo i vinarstvo

# **VLADA REPUBLIKE HRVATSKE**

Na temelju članka 10. stavka 1. Zakona o vinu ("Narodne novine",
broj 34/95) i članka 12. Zakona o ustanovama ("Narodne novine",
broj 76/93), Vlada Republike Hrvatske je na sjednici održanoj 15. ožujka
1996. godine donijela

## **UREDBU**

### **O OSNIVANJU ZAVODA ZA VINOGRADARSTVO I VINARSTVO**

Članak 1.

(1) Ovom Uredbom osniva se ustanova pod nazivom "Zavod za vinogradarstvo
i vinarstvo".

(2) Sjedište Zavoda za vinogradarstvo i vinarstvo je u Zagrebu.

Članak 2.

(1) Osnivač Zavoda za vinogradarstvo i vinarstvo (u daljnjem
tekstu: Zavod) je Republika Hrvatska, a prava i dužnosti osnivača
obavljat će Ministarstvo poljoprivrede i šumarstva (u daljnjem tekstu:
Ministarstvo).

(2) Zavod ima svojstvo pravne osobe s pravima i obvezama propisanima
ovom Uredbom, drugim zakonima i statutom Zavoda.

(3) Zavod se upisuje u sudski registar ustanova.

Članak 3.

(1) Djelatnost Zavoda čine sljedeći poslovi i zadaci:

1. vođenje vinogradarskog katastra;

2. obavljanje analiza, pretraga i ocjenjivanja grožđa, mošta, vina
i drugih proizvoda od grožđa i vina;

3. davanje prijedloga Ministarstvu u postupcima izdavanja dopuštenja
proizvođaču za dodavanje šećera ili koncentriranog mošta
masulju ili moštu;

4. izdavanje svjedodžbi o kakvoći grožđa, vina i drugih proizvoda
od grožđa i vina koji se izvoze;

5. izdavanje svjedodžbi o kakvoći grožđa, vina i drugih proizvoda
od grožđa i vina koji se uvoze;

6. drugi poslovi utvrđeni statutom.

(2) Zavod ne može mijenjati djelatnost bez suglasnosti osnivača.

Članak 4.

(1) Zavodom upravlja Upravno vijeće Zavoda.

(2) Upravno vijeće Zavoda čine predsjednik i dva člana.

(3) Predsjednika i članove Upravnog vijeća Zavoda imenuje
i razrješava Vlada Republike Hrvatske (u daljnjem tekstu: Vlada), iz redova
istaknutih stručnjaka iz područja poljoprivrede, na prijedlog
Ministarstva.

(4) Predsjednik i članovi Upravnog vijeća Zavoda imenuju
se na vrijeme od četiri godine.

Članak 5.

(1) Upravno vijeće Zavoda donosi statut koji potvrđuje Vlada.

(2) Upravno vijeće Zavoda donosi godišnji program rada Zavoda
i prati njegovo izvršenje, donosi proračun prihoda i rashoda Zavoda,
odlučuje o svim pitanjima vezanima uz poslovnu politiku i ostvarivanje
ciljeva Zavoda, donosi poslovnik o svom radu, odlučuje o unapređivanju
rada i učinkovitosti poslovanja, kupnji, prodaji ili terećenju
nekretnina u vlasništvu Zavoda, zaduživanju Zavoda i odlučuje o
drugim pitanjima utvrđenim statutom Zavoda.

Članak 6.

(1) Radom Zavoda rukovodi ravnatelj kojeg imenuje i razrješava Ministarstvo.

(2) Ravnatelj Zavoda imenuje se na vrijeme od četiri godine.

Članak 7.

Ravnatelj Zavoda rukovodi Zavodom, zastupa i predstavlja Zavod i odgovoran
je za njegov rad te u sklopu prava i dužnosti utvrđenih ovom Uredbom
organizira i osigurava zakonito i učinkovito obavljanje poslova
iz djelokruga rada Zavoda, predlaže Upravnom vijeću Zavoda donošenje
akata iz njegove nadležnosti i izvršava odluke Upravnog vijeća Zavoda
te obavlja druge poslove koji su mu statutom ili drugim aktom Zavoda stavljeni
u nadležnost.

Članak 8.

Prava, obveze i odgovornosti uposlenih u Zavodu ostvaruju se u skladu
s propisima o radu i kolektivnim ugovorom.

Članak 9.

(1) Sredstva za osnivanje i početak rada Zavoda čini iznos
do 200.000,00 kuna iz Državnog proračuna Republike Hrvatske za 1996.
godinu sa pozicije Ministarstva.

(2) Sredstva za poslovanje i rad Zavod pribavlja obavljanjem vlastite
djelatnosti Zavoda iz državnog proračuna.

(3) Zavod može stjecati sredstva i iz drugih izvora, donacijama, sponzorstvom
i na drugi način u skladu s propisima i aktima Zavoda.

Članak 10.

(1) Zavod je ustanova koja nema za cilj stjecanje dobiti.

(2) Ukoliko Zavod u obavljanju svoje djelatnosti ostvari dobit, cjelokupni
iznos dobiti prihod je državnog proračuna.

Članak 11.

(1) Zavod ne može bez suglasnosti Ministarstva steći, opteretiti
ili otuđiti nekretnine i drugu imovinu čija je pojedinačna
vrijednost veća od iznosa utvrđenog statutom.

(2) Zavod ne može bez suglasnosti Ministarstva ugovarati niti druge
poslove čija vrijednost prelazi iznos određen statutom Zavoda.

Članak 12.

Sva ostala prava i obveze Ministarstva i Zavoda koja nisu uređena
ovom Uredbom, uredit će se statutom Zavoda.

Članak 13.

(1) U roku 30 dana od dana stupanja na snagu ove Uredbe, Vlada će
imenovati članove Upravnog vijeća Zavoda.

(2) Upravno vijeće Zavoda dužno je u roku 60 dana od dana stupanja
na snagu ove Uredbe donijeti statut i ostale akte potrebne za rad Zavoda.

Članak 14.

Ova Uredba stupa na snagu danom objave u Narodnim novinama.

Klasa: 320-14/96-01/01

Urbroj: 5030116-96-1

Zagreb, 15. ožujka 1996.

Predsjednik

**mr. Zlatko Mateša,** v. r.

---

Uredba, NN 22/1996-406